
LIETUVOS RESPUBLIKOS 
SAVIVALDYBIŲ TARYBŲ RINKIMŲ ĮSTATYMO 36 IR 89 STRAIPSNIŲ PAKEITIMO
ĮSTATYMAS

2011 m.        d. Nr.
Vilnius

(Žin., 1994, Nr. 53-996; 2010, Nr. 86-4523; Nr. 141) 

1 straipsnis. 36 straipsnio 3 dalies pakeitimas
Pakeisti 36 straipsnio 3 dalį ir ją išdėstyti taip:
„3. Prieš teikdamas kandidatų sąrašus savivaldybės rinkimų komisijai, kandidatų sąrašus keliančios partijos atstovas patikrina ar kandidatas teisingai pateikė šio įstatymo 89 straipsnyje nurodytą informaciją. Tikrindama kandidato užpildytus pareiškinius dokumentus, savivaldybės rinkimų komisija nustato, ar kandidatas atitinka šio įstatymo 2 straipsnio reikalavimus. Prireikus Vyriausioji rinkimų komisija, savivaldybės rinkimų komisija ar politinė partija gali kreiptis pagalbos į Užsienio, Vidaus reikalų, Teisingumo ministerijas, Juridinių asmenų registrą ar kitas valstybės institucijas, kad šios praneštų reikšmingus kandidato registravimui duomenis. Toks prašymas turi būti nagrinėjamas ypatingos skubos tvarka, o rašytinis atsakymas turi būti duotas per 7 dienas, bet ne vėliau kaip likus 32 dienoms iki rinkimų.“

2 straipsnis. 89 straipsnio 2 dalies pakeitimas
Pakeisti 89 straipsnio 2 dalį ir ją išdėstyti taip:
„2. Jeigu kandidatas neįvykdė šio straipsnio 1 dalyje nustatytų reikalavimų ir yra po 1990 m. kovo 11 d. įsiteisėjęs teismo nuosprendis (sprendimas), kuriuo asmuo buvo pripažintas kaltu dėl nusikalstamos veikos, arba jeigu įsiteisėjusiu Lietuvos Respublikos ar užsienio valstybės teismo nuosprendžiu (sprendimu) asmuo bet kada buvo pripažintas kaltu dėl sunkaus ar labai sunkaus nusikaltimo, politinė partija neįtraukia kandidato į partijos sąrašus, o rinkimų komisija jo neregistruoja kandidatu. Jeigu toks kandidatas buvo įregistruotas, Vyriausioji rinkimų komisija nedelsdama panaikina šį įregistravimą. Jeigu kandidatas to nenurodė ir po savivaldybės tarybos rinkimų nustatoma, kad yra Lietuvos Respublikos ar užsienio valstybės teismo nuosprendis (sprendimas) pripažinti šį asmenį kaltu dėl tam tikros nusikalstamos veikos, Vyriausioji rinkimų komisija per 15 dienų nutraukia jo savivaldybės tarybos nario įgaliojimus. Šie reikalavimai netaikomi ir rinkimų komisijos atitinkamų veiksmų nesiima, jeigu asmuo okupacinio režimo teismo buvo pripažintas kaltu dėl nusikaltimo valstybei.“

3 straipsnis. Įstatymo galiojimas
1. Šis įstatymas įsigalioja 2011 m. liepos 1 d.
2. Vyriausybė ar jos įgaliota institucija ne vėliau kaip iki 2011 m. liepos 1 d. parengia ir patvirtina šiam įstatymui įgyvendinti reikalingus teisės aktus.

Skelbiu šį Lietuvos Respublikos Seimo priimtą įstatymą.  

